Achoimre ar Scéim CLÁR 2020
Bearta Údarás Áitiúil: 1 agus 2

Cúlra
Is ionann CLÁR (Ceantair Laga Ard-Riachtanais) agus clár infheistíochta spriocdhírithe do cheantair thuaithe a bhfuil mar aidhm leis maoiniú a chur ar fáil do thionscadail bhonneagair bheaga i gceantair ina mbíonn míbhuntáiste. Is é atá mar aidhm le CLÁR tacú le forbairt inbhuanaithe cheantair shainaitheanta CLÁR trí dhaoine a mhealladh le cur fúthu agus dul ag obair iontu. Oibríonn an maoiniú i gcomhar le cláir mhaoinithe eile áitiúla/Gníomhaireachta agus Roinne agus ar bhonn tosaíochtaí arna sainaithint go háitiúil. I mbliana, tá roinnt athruithe ar na Bearta chun tacú le pobail faoin tuath, le béim faoi leith ar fhreagairt do na dúshláin arna gcruthú ag COVID-19. 

Clár CLÁR 2020

Tá €5 milliún ar fad leithdháilte le haghaidh 2020. Soláthrófar clár CLÁR 2020 trí bhíthin trí Bheart ar leithligh mar seo a leanas.

Déantar tagairt san achoimre seo ar an Scéim do Bhearta 1 & 2 a sholáthraítear trí bhíthin na nÚdarás Áitiúil (ÚÁ). 

Amlínte
Seoladh na scéime	25 Bealtaine 2020	
Iarratais le bheith faighte ag an Roinn faoin 	28 Lúnasa 2020 	
Measúnú táscach agus cinntí, conarthaí faoi	Deireadh mhí Dheireadh Fómhair / tús mhí na Samhna 2020 	
Tionscadail tháscacha agus tarraingt anuas tugtha chun críche faoin	31 Lúnasa 2021	

Dul Chun Cinn na dTionscadal
An tÚdarás Áitiúil atá freagrach as a chinntiú go mbeidh an tionscadal tugtha chun críche agus an maoiniú tarraingthe anuas laistigh de na hamlínte thuas luaite. D’fhéadfaí iarraidh ar an ÚÁ tuairisc a thabhairt ar dhul chun cinn thionscadail cheadaithe ar bhonn eatramhach. Féadfaidh an Roinn síneadh ama a bhronnadh i gcásanna eisceachtúla. Ní mór aon iarratas ar shíneadh ama a dhéanamh i scríbhinn chuig an Roinn, agus an chúis leis an síneadh ama a lua, chomh maith leis na dátaí nua maidir le tabhairt chun críche agus tarraingt anuas. Coimeádann an Roinn an ceart iarratas ar bith ar shíneadh ama a cheadú nó a dhiúltú.

Iarratais
Faoi chlár 2020 beidh cead arís ag Scoileanna, Grúpaí Pobail agus Cuideachtaí Forbairt Áitiúil iarratais a chur ar aghaidh chuig an ÚÁ.

Féadfaidh ÚÁ suas go 10 n-iarratas tionscadail ar fad, idir Bhearta 1 agus 2, a roghnú lena seoladh ar aghaidh chuig an Roinn lena mbreithniú. Is ceart do na tionscadail bheartaithe a bheith ar cháilíocht leordhóthanach, i gcomhréir leis an achoimre ar an scéim, agus ag teacht le pleanáil forbartha ar leibhéal áitiúil, lena n-áirítear Pleananna Áitiúla Eacnamaíochta agus Pobail (PÁEP) agus pleananna baile.  

Féadfaidh gnéithe éagsúla a bheith san áireamh le hiarratais arna ndéanamh faoi Bheart 1 (féach Achoimre Mionsonraithe ar an mBeart thíos) i ndáil le saoráid amháin (scoil nó pobal) go dtí an teorainn maoinithe uasta a thugtar sa Bheart. Tá an Roinn sásta a bheith níos solúbtha leis na cineálacha idirghabhálacha faoi scéim 2020 i bhfianaise na bhfreagairtí eile atá de dhíth mar thoradh ar COVID-19. 

An Próiseas Iarratais do 2020
Tá an próiseas iarratais le haghaidh CLÁR 2020 mar an gcéanna leis an gceann le haghaidh CLÁR 2019. Iarrtar ar Údaráis Áitiúla mionsonraí a thabhairt faoi na tionscadail go léir i ndoiciméad dar teideal “Forléargas ar Iarratais” (MS Excel). Ní mór don Stiúrthóir Seirbhísí an dearbhú a shíniú agus gealltanas a thabhairt go gcinnteoidh sé/sí go bhfuil an ceadú, an maoiniú meaitseála, etc. go léir faighte agus deimhneoidh sé/sí go bhfuil an fhaisnéis atá curtha ar fáil i gcomhlíonadh leis an Achoimre ar Scéim CLÁR 2020.  

Níl cruthúnas ar cheadú, maoiniú meaitseála, etc. de dhíth an tráth an ndéantar an t-iarratas ach ní mór go mbeadh sé ar fáil don Roinn nó dá gníomhairí má iarrtar é ar feadh tréimhse 6 bliana ó dháta an iarratais. Cuirfidh sin laghdú mór ar an méid ábhair a chaithfidh Údaráis Áitiúla a chur ar aghaidh lena n-iarratais. 

Chomh maith le Forléargas comhlánaithe ar Iarratais, beidh ar an Údarás Áitiúil foirm dara teideal “Iarratas Tionscadail” (MS Word) a chur ar aghaidh i ndáil le gach tionscadal ar leithligh. 

Tugtar ar aird go gcaitear a chur in iúl sa doiciméad ‘Forléargas ar Iarratais’ (MS Excel) cé na tionscadail a dtabharfadh an ÚÁ féin tosaíocht dóibh i gcomhthéacs na pleanála ar leibhéal áitiúil agus an rangú a dtugann an ÚÁ do gach tionscadal. 
Níor mór don ÚÁ a chinntiú go bhfuil na Foirmeacha Iarratais Tionscadail comhlánaithe go hiomlán agus ag cloí leis an Achoimre ar Scéim 2020. Seans nach mbeidh an Roinn in ann bearta leantacha a dhéanamh maidir le doiciméadúchán a bheadh ar iarraidh nó foirmeacha iarratais neamhiomlána. Seans nach mbreithneofar foirmeacha iarratais neamhiomlána. 
Is ceart iarratais a chur ar aghaidh go díreach chuig an Roinn ag CLAR@DRCD.gov.ie faoin 28 Lúnasa 2020.  

Critéir Mheasúnaithe
Agus iarratais á measúnú lena moladh don Aire, breithneofar roinnt cúinsí, lena n-áirítear an t-ord tosaíochta táscach; réimse, meascán, cáilíocht, agus tionchar na dtionscadal beartaithe; maoiniú a fuarthas roimhe seo; an tslí a dtugann an tionscadal aghaidh ar na dúshláin a bhaineann le COVID-19 agus cúinsí ábhartha eile. 
Tá caighdeán agus soiléire na foirme iarratais comhlánaithe agus an fhaisnéis a thugtar i ndáil leis an ngá agus an réasúnaíocht leis an tionscadal thar a bheith tábhachtach maidir leis na tionscadail a n-éireoidh leo a roghnú. 
Féadfar an líon tionscadal a cheadófar i ngach Contae a chinneadh agus tagairt á déanamh do mhéid an cheantair CLÁR sa Chontae. 

Tionscadail a Sholáthar
Táthar ag súil go n-imreoidh an ÚÁ ról ceannasach maidir le go leor de na tionscadail a cheadóidh an Roinn a sholáthar. Mar sin féin, féadfar cead a thabhairt do na Cuideachtaí Forbartha Áitiúla (CFÁ) le comhaontú an ÚÁ agus na n-iarratasóirí pobail ábhartha, a bheith i gceannas ar chéim soláthair an tionscadail. I gcásanna den sórt sin, déanfaidh an Roinn conradh go díreach leis an CFÁ agus ní leis an ÚÁ. 
Is ceart tionscadail atá le soláthar ag an CFÁ a shainaithint go soiléir ar an bhForléargas ar an Iarratas agus ar Fhoirm Iarratais an Tionscadail.   
Is é an páirtí a dhéanfaidh conradh leis an Roinn, de réir mar is cuí, a bheidh freagrach as aon easnamh a eascróidh as aon neamhchomhlíonadh i leith an tionscadail a chúiteamh.

Costais Incháilithe
Is ceart a lua ar na hiarratais mionsonraí faoi na costais go léir a bhaineann leis an tionscadal beartaithe. Ní chuirtear san áireamh ach na nithe de chineál caipitil atá mar chuid lárnach den tionscadal agus iad sin amháin.

Is ceart na costais riaracháin/táillí gairmiúla a bhaineann leis an tionscadal beartaithe a choinneáil chomh híseal agus is féidir agus mionsonraí a thabhairt fúthu go soiléir ar an bhForléargas ar an Iarratas. Beidh costais den sórt sin incháilithe suas go méid uasta de 10% de chostais fhoriomlána an tionscadail. 

Socruithe maidir le Deontais a Íoc
Féadfar maoiniú a tharraingt anuas i gcéimeanna i ndáil le gach tionscadal ar leithligh nó le chéile;
•	50% nuair a bheidh ar a laghad 50% den tionscadal tugtha chun críche, agus 	
•	50% nuair a bheidh an tionscadal tugtha chun críche go hiomlán.	

Cuirfear bileog comhlíonta ar fáil lena comhlánú, agus ní mór í a chur ar aghaidh chuig an Roinn leis an iarratas ar an tarraingt anuas dheiridh.

Ní ceart don ÚÁ/CFÁ iarratais ar íocaíocht a tharraingt anuas a chur ar aghaidh go dtí go mbeidh an costas tabhaithe ag an ÚÁ/CFÁ féin. Níl sé inghlactha iarratas ar tharraingt anuas a chur ar aghaidh chuig an Roinn sa chás go mbeidh sonraisc, etc. a chuir grúpaí pobail/conraitheoirí ar aghaidh chuig an ÚÁ/CFÁ fós gan íoc.

Coinníollacha Maoinithe do Scéimeanna Tuaithe arna maoiniú faoin Roinn Forbartha Tuaithe agus Pobail.
Beidh an caiteachas go léir arna chlárú faoi Scéimeanna Tuaithe na Roinne, i.e. Scéim Athnuachana na mBailte agus na Sráidbhailte, CLÁR, an Scéim um Bonneagar Áineasa Faoin Aer (ORIS) faoi réir ag téarmaí an Chóid Chaiteachais Phoiblí atá le fáil ag http://publicspendingcode.per.gov.ie/. 
Ina theannta sin, beidh na riachtanais a bhfuil imlíne orthu thíos i bhfeidhm leis an maoiniú go léir a cheadófar trí bhíthin na scéimeanna sin. Léireofar an gá atá le cloí leis na riachtanais go léir sa chomhaontú conartha idir an Roinn Forbartha Tuaithe agus Pobail agus an deontaí ar ceadaíodh maoiniú ina leith faoin scéim. 

1.	Beifear ag súil go dtosófar agus go gcríochnófar tionscadail i gcomhréir leis na hamlínte arna leagan amach san Achoimre ábhartha ar an Scéim.  

2.	Féadfaidh an Roinn maoiniú a bhí leithdháilte ar thionscadail faoin Scéim a tharraingt siar sa chás nach mbeidh an tionscadal tugtha chun críche laistigh den tréimhse ama a bhí sonraithe, agus sa chás nach ndearnadh comhaontú sainráite leis an Roinn roimhe ré síneadh ama a chur leis an socrú maoinithe.       

3.	Is ó bhuiséad caipitil na Roinne Forbartha Tuaithe agus Pobail a sholáthrófar an maoiniú deontais don tionscadal ceadaithe. Is ceart costais riaracháin agus/nó gairmiúla a bhaineann leis an tionscadal beartaithe, nuair a cheadófar dóibh san Achoimre ar an Scéim, a choinneáil chomh híseal agus is féidir. Ní mór tuairisc shoiléir a thabhairt ar na costais sin san iarratas agus ní cheadófar iad ach amháin suas go méid uasta de 10% de chostais fhoriomlána an tionscadail.
 
4.	Sa chás go gceadófar é san Achoimre ábhartha ar an Scéim, féadfar ranníocaíochtaí comhchineáil, suas go dtí an méid uasta arna leagan amach san Achoimre ábhartha ar an Scéim, a sholáthar i bhfoirm saothar deonach (i.e. obair nach n-íoctar as) nach mór a bhunú ar an am deimhnithe a caitheadh ar an tionscadal.  

•	An ráta is ceart a chur i bhfeidhm, an luach saothair a bheadh ar obair chomhionann, suas go ráta uasta de €14 san uair. Ní mór don deontaí a chinntiú go mbeidh údar ceart ag an ráta san uair a chuirfear i bhfeidhm don obair a dhéanfar.  

•	Sa chás go mbeidh Saothar Deonach mar chuid de thionscadal, cuirtear in iúl don deontaí go mbeidh feidhm le riachtanais na reachtaíochta go léir maidir le Sláinte agus Sábháilteacht.  

•	Níl riarachán don tionscadal, e.g. freastal ar chruinnithe, foirm iarratais an deontais a ullmhú, tarraingt anuas maoinithe a éileamh ná costais bhainistíochta incháilithe mar shaothar deonach. 

•	Níl saothar arna chur ar fáil ag rannpháirtí ar scéim RSS/TUS/scéim eile arna maoiniú ag an státchiste incháilithe le húsáid mar ranníocaíocht chomhchineáil.
•	Ní mór saothar deonach a thabhairt chun críche sula ndéantar an t-éileamh deiridh ar tharraingt anuas chuig an Roinn. Féadfar é a chur san áireamh in íocaíochtaí céimnithe, ar an gcoinníoll go mbeidh an obair i gceist tugtha chun críche an tráth a gcuirtear an t-éileamh ar aghaidh. 

•	Ní mór mionsonraí faoin saothar deonach go léir arna éileamh a choimeád ar bhileog ama (1 bileog ama in aghaidh an duine). Cuirfidh an Roinn an bhileog ama ar fáil. Déanfar taifead ar an mbileog ama ar na mionsonraí seo a leanas;
o	Ainm an duine a dhéanann an obair 
o	Cineál, am agus dátaí na n-oibreacha, méid na n-uaireanta a oibríodh agus an ráta san uair,
o	Síniú an duine a rinne an obair chomhchineáil, 
o	Ní mór don chomhordaitheoir arna cheapadh don tionscadal an bhileog ama a shíniú.

5.	Ní mór ranníocaíocht in airgead tirim a dhéanamh, mar a leagtar amach san Achoimre ábhartha ar an Scéim. Beidh ar an deontaí dearbhú a sholáthar go bhfuil an ranníocaíocht in airgead tirim déanta agus beidh orthu taifead ar fhoinse na ranníocaíochta in airgead tirim a choimeád.

6.	Ní mór go mbeidh tionscadail tugtha chun críche go hiomlán chun méid iomlán an deontais a tharraingt anuas. Sa chás go mbunófar nach bhfuil tionscadal tugtha chun críche, féadfaidh an Roinn iarraidh ar an ÚÁ aon mhaoiniú a fuarthas don tionscadal a aisíoc. Ní mór aon athruithe ar an tionscadal beartaithe a chur in iúl don Roinn agus a chomhaontú leis an Roinn sula ndéanfar iad.

7.	Sa chás nach gcuirtear gné den tionscadal ceadaithe i gcrích de réir iarratais an tionscadail, is féidir an maoiniú deontais a laghdú mar léiriú ar an tionscadal leasaithe.

8.	Sa chás go mbaineann an tionscadal le hoibreacha ar fhoirgnimh nó ar thailte nach leis an deontaí iad, ní mór léas 5 bliana ar a laghad a bheith i bhfeidhm ón dáta a mbeidh an tionscadal tugtha chun críche.  
9.	I gcás mhaoiniú arna leithdháileadh d’fhiontair nó do shaoráidí (i.e. ionad pobail, moil, feithiclí faoi CLÁR, etc.), is riachtanas é go gcaithfidh siad oibriú mar a maoiníodh iad ar feadh 5 bliana ar a laghad i ndiaidh don chéim dheireanach den mhaoiniú a bheithe eisithe, nó seans go mbeidh orthu maoiniú a aisíoc. Sa chás nach n-oibreoidh siad mar a maoiníodh iad, caithfidh siad é sin a chur in iúl don Roinn agus a chomhaontú leis an Roinn roimh ré.
10.	Ní mór cloí leis na rialacha agus na rialacháin iomchuí go léir maidir le hairgeadas, Soláthar Poiblí agus cuntasaíocht, agus tabharfaidh gach deontaí cuntas iomlán, tráthúil ar an maoiniú a gheofar.

11.	Is ceart doiciméadúchán iomlán agus cruinn chun tacú leis an gcaiteachas go léir a choimeád agus a bheith ar fáil d’oifigigh na Roinne chun críocha iniúchta an t-am ar fad agus ar feadh tréimhse sé bliana ón dáta a mbeidh an tionscadal tugtha chun críche. 

12.	Tabharfaidh deontaithe aitheantas don tacaíocht ó Thionscadal Éireann 2040 / ón Roinn Forbartha Pobail agus Tuaithe/ ó Rialtas na hÉireann, agus d’aon fhoinsí maoinithe infheidhme eile (mar a shainaithnítear iad sa Chomhaontú Maoinithe ábhartha) i ngach fógra poiblí, fógraíocht agus comharthaíocht, de réir mar is cuí, a bhaineann leis an tionscadal. Ina theannta sin, féadfaidh an Roinn féachaint leis an tionscadal a úsáid chun a beartais a chur chun cinn ar bhealach níos leithne.

13.	Cuirfidh deontaithe pé tuarascálacha agus faisnéis a bhaineann leis an tionscadal agus a fhéadfaidh an Roinn Forbartha Tuaithe agus Pobail a iarraidh go réasúnta ó am go ham, ar fáil.

14.	Is ceart faireachán agus meastóireacht leanúnach a dhéanamh ar aschuir agus ar thorthaí an tionscadail i gcomhthéacs measúnú a dhéanamh ar thionchar an tionscadail. Beifear ag súil go mbaileoidh deontaithe sonraí iomchuí chun an fhoghlaim sin a éascú ar bhonn leanúnach. Is ceart tuairisc ghearr (1-2 leathanach) ar aschuir agus ar thorthaí an tionscadail arna mhaoiniú a chur i gcrích agus a chur ar fáil don Roinn ar iarratas. 

15.	Cuirfidh gach deontaí pointe/pointí teagmhála ar fáil don Roinn chun íocaíocht agus iarrataí ar fhaisnéis a éascú. Is ceart aon athruithe ar na daoine teagmhála a chur in iúl don Roinn go tráthúil.

16.	Beidh seicliosta lena ndearbhófar gur comhlíonadh na coinníollacha maoinithe a bhaineann leis an gcúnamh deontais de dhíth ar an tionscadal a thabhairt chun críche. 

I gcás neamhchomhlíonadh leis na coinníollacha a dtugtar achoimre orthu nó le coinníollacha breise ar bith arna gcomhaontú i rith idirbheartaíocht conartha, d’fhéadfadh a bheith mar thoradh air sin go gcaithfí an cúnamh deontais go léir a bronnadh, nó cuid de, a aisíoc. 

Fiosrúcháin
Seoltar aon fhiosrúchán chuig CLAR@DRCD.gov.ie. 

Imlínte Mionsonraithe ar Bhearta

Beart 1: Tacaíocht do Scoileanna / Bearta Sábháilteachta Pobail

Faoi CLÁR 2020, breithneofar idirghabhálacha lena ndéantar timpeallacht scoileanna/saoráidí pobail níos sláintiúla agus níos sábháilte do na leanaí a fhreastalaíonn ar na scoileanna agus do na leanaí agus daoine fásta a bhaineann úsáid as na saoráidí pobail. Leathnaíodh an beart seo chun deis a thabhairt d’infheistíochtaí breise ceantair timpeall ar scoileanna agus saoráidí pobail a oiriúnú chun cabhrú leis na riachtanais sláinte poiblí a eascraíonn as COVID-19 a chomhlíonadh. 

Sa chomhthéacs sin, tugtar imlíne sa tábla thíos ar chuid de na tacaíochtaí a cháilíonn do mhaoiniú i gceantair CLÁR faoin mbeart seo. Faoi scéim 2020, ní liosta críochnaitheach é an liosta thíos, mar go gceadóidh an Roinn cineálacha eile idirghabhálacha a léireoidh riachtanais sláinte agus sábháilteachta poiblí áitiúla i bhfianaise thionchar COVID-19 ar phobail. 

An cineál idirghabhála	
Maoiniú a d’Fhéadfaí a Leithdháileadh 
	
Soilse Sábháilteachta Gealánacha Ómra a cheannach agus a athsholáthar.	Uasmhéid €7,000 an tacar	
Comharthaí Sábháilteachta Leanaí a cheannach.	Uasmhéid  €1000 an comhartha	
Comharthaí Digiteacha Sábháilteachta Luais, a thugann le fios go bhfuil carr ag dul isteach i gcrios áirithe, a cheannach.	Uasmhéid  €14,000 an tacar	
Marcálacha bóthair ar bhóithre ag  scoileanna/saoráidí pobail a uasghrádú.	Uasmhéid  €1,000	
Crosairí coisithe a chur in airde ag scoileanna/saoráidí pobail i mbailte beaga agus i sráidbhailte.	Uasmhéid  €22,000	
Cosáin rochtana a thógáil agus a uasghrádú in aice le scoileanna nó saoráidí pobail.	Uasmhéid €30,000	
Saoráidí Páirceála Carranna chun rochtain a dhéanamh ar scoileanna nó ar shaoráidí pobail.	Uasmhéid  €30,000	
Scáthláin Bhus a sholáthar	Uasmhéid  €25,000	
Soilse Poiblí a sholáthar	Uasmhéid  €30,000	
Tionscadal sábháilteachta a bhaineann le COVID-19 (ní mór an gá agus an réasúnaíocht atá leis a léiriú sa chuid Faisnéis faoin Tionscadal ar an bhfoirm iarratais).	Uasmhéid  €50,000	
Uasmhéid  fhoriomlán in aghaidh an tionscadail má tá roinnt de na gnéithe thuas san áireamh le hiarratais ar aon suíomh amháin.	Uasmhéid  €50,000	

Iarratasóirí Incháilithe: Scoileanna, Grúpaí Pobail, Cuideachtaí Forbartha Áitiúla, Údaráis Áitiúla.

Tionscadail a Roghnú:
Ní mór tionscadail arna moladh chuig an Roinn a roghnú ar bhonn:
•	a bheith lonnaithe i gceantar CLÁR 
•	iarratas ó Scoil/Pobal/CFPÁ chuig an ÚÁ
•	fianaise go bhfuil gach ceadú riachtanach i bhfeidhm
•	fianaise nuair is infheidhme, ar úinéireacht/léas a bheith i bhfeidhm
•	costais mheasta iomlána, lena n-áirítear costais riaracháin/táillí gairmiúla (níl soláthar de dhíth ag an bpointe seo)
•	fianaise go bhfuil maoiniú meaitseála i bhfeidhm, nuair is ábhartha 
•	fianaise shoiléir ar an ngá leis an tionscadal, agus  
•	ábharthacht leis an bPlean Áitiúil Eacnamaíochta agus Pobail/plean eile.

Ráta Cúnaimh
Beidh deontas íosta €5,000 agus deontais uasta mar a liostaítear iad sa tábla thuas i bhfeidhm don bheart seo. Soláthrófar suas go 90% den chostas nó den uasmhéid a thugtar sa tábla thuas, pé acu is lú. Is ceart an 10% eile nó iarmhéid an chostais a sholáthar trí bhíthin an Údaráis Áitiúil/an phobail/acmhainní eile, agus is ceart ar a laghad 5% teacht ó ranníocaíocht in airgead tirim ón Scoil/Pobal. Féadfar glacadh le ranníocaíochtaí daonchairdiúla mar chuid den chostas maoiniú meaitseála nó mar an gcostas maoiniú meaitseála iomlán.

Beart 2: Áiteanna Áineasa Pobail

I gcomhthéacs thionchar COVID-19 ar phobail, breithneofar faoi CLÁR 2020 tacaíocht d’fheabhas a chur ar Áiteanna Áineasa Pobail atá ann cheana féin agus/nó chun Áiteanna Áineasa Pobail inrochtana nua a fhorbairt, áit ar féidir le daoine bualadh le chéile taobh amuigh i spásanna pobail sábháilte. 

Iarratasóirí Incháilithe: Grúpaí Pobail, Cuideachtaí Forbartha Áitiúla, Údaráis Áitiúla.

Tionscadail a roghnú:
Na hÚdaráis Áitiúla a chuirfidh an beart i bhfeidhm. Ní mór tionscadail arna moladh chuig an Roinn a roghnú ar bhonn:
•	a bheith lonnaithe i gceantar CLÁR
•	iarratas ó Phobal/CFÁ chuig an ÚÁ
•	fianaise go bhfuil gach ceadú riachtanach i bhfeidhm
•	cead sainráite ón úinéir talún a bheith ar chomhad maidir le tionscadail faoina gceadaítear tine a lasadh 
•	fianaise nuair is infheidhme, ar úinéireacht/léas a bheith i bhfeidhm
•	costais mheasta iomlána, lena n-áirítear costais riaracháin/táillí gairmiúla (níl soláthar de dhíth ag an bpointe seo)
•	fianaise go bhfuil maoiniú meaitseála i bhfeidhm, nuair is ábhartha
•	a bheith ar oscailt don phobal gan ghá le coinne a dhéanamh
•	fianaise shoiléir ar an ngá atá leis an tionscadal, agus  
•	ábharthacht leis an bPlean Áitiúil Eacnamaíochta agus Pobail/plean eile.

Cineálacha Idirghabhála
Faoin mbeart seo, tacófar le hidirghabhálacha caipitil éagsúla ar an gcoinníoll go gcuireann siad le feabhas a chur ar Áiteanna Áineasa Pobail atá ann cheana féin agus/nó le hÁiteanna Áineasa Pobail inrochtana nua a fhorbairt, áit ar féidir le daoine bualadh le chéile taobh amuigh i spásanna pobail sábháilte. Tugtar sa léaráid thíos samplaí de na cineálacha idirghabhála a d’fhéadfaí tacú leo, ach ní liosta críochnaitheach é:

Ní mór imlíne shoiléir ar an ngá agus leis an réasúnaíocht leis na hidirghabhálacha arna moladh a thabhairt ar an bhfoirm iarratais. 
Ní mór do gach tionscadal na prionsabail Ná Fág Do Lorg a thaispeáint agus daoine a spreagadh cloí leo. Féadfar costas na comharthaíochta iomchuí a chur san áireamh i gcostais fhoriomlána an tionscadail.

Ráta Cúnaimh
Beidh deontas íosta €5,000 agus deontas uasta €50,000 ar fáil do thionscadail. Is ionann an deontas uasta iníoctha agus 90% de chostas an tionscadail nó uasmhéid €50,000, pé acu is lú. Is ceart an 10% eile nó iarmhéid an chostais a sholáthar trí bhíthin an Údaráis Áitiúil/an phobail/acmhainní eile, agus is ceart ar a laghad 5% teacht ó ranníocaíocht in airgead tirim ón Scoil/Pobal. Féadfar glacadh le ranníocaíochtaí daonchairdiúla mar chuid den chostas maoiniú meaitseála nó mar an costas maoiniú meaitseála iomlán. 

Fiosrúcháin
Seoltar aon fhiosrúchán chuig CLAR@DRCD.gov.ie.